Delstaten har tatt inn over en halv milliard kroner i skatteinntekter siden legaliseringen for ett år siden.

Den 8. juli i fjor åpnet den amerikanske delstaten Washington for lovlig kjøp av marihuana til rekreasjonsbruk.

Da hadde 24 utsalgssteder fått lisens til å selge cannabis, og den første butikken som kom i gang var ironisk nok Cannabis City i Seattle.

Kunder over 21 år kunne dermed fritt kjøpe inntil 28 gram hver.

Ett år senere er tallet på utsalgssteder kommet opp i 160 og på de beste dagene omsettes det marihuana for 12 millioner kroner.

Totalt er det omsatt cannabis for over to milliarder kroner over disk i Washington på ett år, noe som betyr store skatteinntekter for delstaten.

– Det var ingen som forventet at inntekten fra cannabis skulle redde oss, men det har en innvirkning, sier senator David Zuckerman til nyhetsbyrået AP.

OREGON: Folk strømmet til de første cannabis-butikkene i Oregon etter at marihuana ble legalisert 1. juli i år. Foto: Reuters

Totalt har Washington dratt inn vel 580 millioner kroner i skatter og avgifter på salg av marihuana over disk siden 8. juli i fjor. Det er nær en dobling av det man antok var potensialet det første året.

Legalisert i fire stater

Seks måneder før Washington legaliserte delstaten Colorado salg av marihuana.

I februar ble det legalisert i Alaska og 1. juli i år innførte Oregon som den fjerde delstaten i USA lovlig salg av marihuana til rekreasjonsbruk.

For 2014 viser tallene at Colorado dro inn bortimot 367 millioner kroner i skatter og avgifter tilknyttet lovlig salg av cannabis.

Vil stimulere til kortreist dop

Denne måneden trer to nye lover i kraft i Washington.

En som skal regulere bruken av medisinsk marihuana og en som skal gjøre det enklere for de som dyrker marihuana å produsere og leve av det.

KLAGER: Dyrkerne og produsentene er misfornøyde med de høye skattene og avgiftene. Her er marihuana-bonde Tom Lauerman som viser frem sine produkter i Portland lørdag. Foto: Reuters

Utsalgsstedene klager over at det er vanskelig å overleve når de må betale skatter og avgifter, mens det fremdeles finnes et uregulert undergrunnsmarked.

Misfornøyde selgere

Eier av Seattles første marihuana-butikk, Cannabis City, sier at han betaler så mye skatt og avgift at han nesten ikke sitter igjen med noe overskudd når året er omme.

– Jeg gjør dette egentlig nesten gratis. Ingen har såvidt jeg vet gått konkurs, men jeg har ikke kjøpt meg noe ny bil for å si det sånn, sier James Lathrop.

Også dyrkerne, produsentene, er misfornøyde med de høye skattene og avgiftene.

POT: Flere og flere har begynt med dyrking av marihuana for salg. Her klargjør Ashley Green en plante på produksjonsanlegget i Arlington, Washington. Foto: AP

Den gjennomsnittlige prisen på ett gram lovlig marihuana var nesten 240 kroner i fjor sommer, noe som var vel tre ganger så høyt som prisen i medisinske marihuana-butikker.

Faktisk har Washington høstet 13,5 tonn marihuana, mens butikkene kun har klart å selge rundt 10 tonn.

Holder kriminelle unna

Nå er prisene helt nede i 100 kroner grammet og myndighetene innfører nå en forenklet skattesats på marihuana, i håp om at det skal stimulere for ytterligere dyrking og produksjon av det narkotiske stoffet.

Bakgrunnen for dette er at myndighetene ønsker å holde kriminelle unna markedet.

– Jeg er stolt over Washingtons prioritering, at vi forsøker å holde kriminelle organisasjoner ute av bransjen ved å klare produksjonen lokalt samt å holde potten borte fra barn, sier Rick Garza, direktør for sprit og cannabis-styret i Washington, til AP.

Det er strenge krav til emballasje og merking for å forhindre barn fra å fatte interesse eller kjøpe. Produkter som appellerer til barn blir utestengt.

Bekymret for billig-pott

Akkurat nå er myndighetene i Washington mest bekymret over at nabostaten Oregon vil tillate de medisinske marihuana-butikkene å også selge til fritidsbruk og rekreasjon til høsten.

Det vil kunne åpne for at folk tar en dagstur fra Seattle til Oregon, kun for å kjøpe billig-pot.

– Det er ikke første gang folk har gått til Oregon for å kjøpe noe fordi det enten er billigere eller fordi de ikke betaler moms. Vi så det for brennevin, og vi ser det for tobakk, sier Garza.